ขุนพันธ์ 3

***ขุนพันธ์ 3*** () เป็นภาพยนตร์ไทยแนวแอ็คชั่น - กระตุกขวัญ จากค่ายสหมงคลฟิล์ม อินเตอร์เนชั่นแนลจากการกำกับของก้องเกียรติ โขมศิริ นำแสดงโดยอนันดา เอเวอริ่งแฮม มาริโอ้ เมาเร่อ และภาคิน คำวิลัยศักดิ์ ออกฉายครั้งแรกในวันที่ 1 มีนาคม พ.ศ. 2566

เป็นภาคที่ 3 และภาคสุดท้ายในไตรภาค *[[ขุนพันธ์]]* ต่อจาก *[[ขุนพันธ์]]* (2559) และ *[[ขุนพันธ์ 2]]* (2561)

ภาพยนตร์เรื่องนี้เกิดขึ้นในปี พ.ศ. 2493 โดยดัดแปลงมาจากเหตุการณ์จริงในสมัยที่จอมพล ป. พิบูลสงคราม นายกรัฐมนตรีในขณะนั้น มีแนวคิดที่จะย้ายเมืองหลวงจากกรุงเทพมหานคร ไปที่จังหวัดเพชรบูรณ์ รวมถึงการสังหาร 4 อดีตรัฐมนตรี

แม้ว่าภาพยนตร์เรื่องนี้จะถ่ายทำเสร็จแล้วก็ตาม แต่ในฉากกลางเครดิตยังคงมีคำใบ้ว่าอาจจะมีภาคแยกของร้อยเอกทัตเทพ เมื่อฉากสุดท้ายแสดงให้เห็นว่าเขารอดชีวิตมาได้และกลายเป็นนักการเมืองที่กำลังประสบความสำเร็จ เขาถูกวิญญาณชั่วร้ายเข้าสิงและเปลี่ยนเป็นคนชั่วและกำลังเซ็นเอกสารบางอย่างบนโต๊ะ

## การสร้างและกระแสตอบรับ
ในวันอาทิตย์ที่ 30 ตุลาคม พ.ศ. 2565 ก้องเกียรติพร้อมด้วยอนันดาและมาริโอ้ได้ไปให้สัมภาษณ์เกี่ยวกับภาพยนตร์เรื่อง ขุนพันธ์ 3 ภายในงาน Thailand Comic Con 2022 พร้อมกับเปิดตัวทีเซอร์ตัวอย่างแรกของภาพยนตร์ และได้มีการจัดฉายภาพยนตร์เรื่อง ขุนพันธ์ 3 รอบปฐมทัศน์เมื่อวันที่ 27 กุมภาพันธ์ พ.ศ. 2566 ที่โรงภาพยนตร์พารากอนซีนีเพล็กซ์ สยามพารากอน และเป็นภาพยนตร์ไทยเรื่องแรกของปี 2566 ที่ทำรายได้ทั่วประเทศเกิน 100 ล้านบาท

## นักแสดง
### นักแสดงนำ
* อนันดา เอเวอริ่งแฮม รับบท พ.ต.ต.ขุนพันธรักษ์ราชเดช (บุตร พันธรักษ์)
นายตำรวจมือปราบผู้พิชิต 4 เสือร้ายภาคกลางและจอมโจรแห่งหุบเขาบูโด สัญลักษณ์แห่งความยุติธรรมอันริบหรี่ในสังคมไทย เจ้าของดาบแดงเหล็กพระยาพิชัย กริชอาคม และปืนสั้นอาคมขลัง หลังจากศึกใหญ่ที่รังโจรครั้งสุดท้าย ได้กลับไปใช้ชีวิตที่บ้านเกิดพร้อมลูกเมีย และยังคงเป็นแสงสว่างอันริบหรี่ในยุคสมัยที่มืดมนตราบจนหมดสิ้นลมหายใจ

* มาริโอ้ เมาเร่อ รับบท เสือมเหศวร (ศวร เภรีวงศ์)
ตัวแทนคนรุ่นใหม่ มีเหตุผล หนักแน่นในเป้าหมาย ต้องการที่จะเปลี่ยนแปลงชีวิตของคนที่ถูกสังคมตราหน้าว่าเป็นคนเลว พกของขลังอย่าง "พระมเหศวร" ขึ้นชื่อเรื่องความแคล้วคลาดจากอันตราย หลังจากศึกใหญ่ที่รังโจรครั้งสุดท้าย ได้พบกับสาวิตรีอีกครั้ง (ในภาค เสือ เปิดเผยว่าเขาคือหลวงศร ลูกชายของพ่อผู้เป็นชนชั้นสูง ผู้มีความเชี่ยวชาญด้านวิศวกรรมศาสตร์ ที่หลบหนีจากการตามล่าและฝึกวิชากลายเป็นจอมโจรเปิดโปงความชั่วของระบบกฏหมาย)
* ภาคิน คำวิลัยศักดิ์ รับบท เสือดำ 
เสือตัวสุดท้าย ที่เกิดจากความแค้นและแรงพยาบาท จิตใจตกอยู่ในความมืดมน มีความแค้นต่อขุนพันธ์จนถึงขั้นต้องการปลิดชีพด้วยมือของตนเอง เป็นคนใจร้อน กล้าได้กล้าเสีย ตรงไปตรงมา ยืดมั่นในวิถีของลูกผู้ชาย ตาต่อตาฟันต่อฟัน อาศัยปืนลูกโม่คู่และลูกซองสั้นในการต่อสู้แบบดุเดือด หลังจากศึกใหญ่ที่รังโจรครั้งสุดท้าย ได้ถูกวิสามัญหมู่โดยตำรวจ
* อารักษ์ อมรศุภศิริ รับบท เสือใบ (ใบ สะอาดดี)
อดีตเชิ้ตดำที่หลบหนีจากการจำคุก มาช่วยเหลือขุนพันธ์หรือเสือบุตร์ เพื่อนร่วมสาบาน หลังจากศึกใหญ่ที่รังโจรครั้งสุดท้าย ได้หลบหนีการจับกุมอีกครั้ง ออกเดินทางไปพร้อมกับเบี้ย
* ษริกา สารทศิลป์ศุภา รับบท สาวิตรี
หมอหญิงหนึ่งเดียวแห่งชุมโจรเชิ้ตขาว เป็นเสมือนอีกมันสมองให้กับเสือมเหศวร เพื่อนร่วมอุดมการณ์และพัฒนาเป็นความรัก 
* ภูมิภัทร ถาวรศิริ รับบท ร.อ.ทัตเทพ 
ทหารหนุ่มไฟแรง บุตรชายที่เกิดจากภรรยาน้อยของท่านจอมพล ต้องการความเป็นใหญ่และอำนาจบารมี ไม่เชื่อในเรื่องศาสตร์อาคม หลังจากศึกใหญ่ที่รังโจรครั้งสุดท้าย ได้อำนาจขึ้นเป็นนักการเมือง และถูกความชั่วร้ายครอบงำ ชักจูงสู่ความชั่วอย่างเต็มรูปแบบ
* ชิดจันทร์ ห่ง รับบท ครูนุ่น  
ภรรยาของขุนพันธ์ สนับสนุนทุกๆความคิดเห็นของสามี

### นักแสดงสมทบ
* ชลัฏ ณ สงขลา รับบท พันตำรวจเอกหลวงเดชจำรัส
ตำรวจที่ยึดมั่นในความถูกต้องแต่สุดท้ายก็ต้องแพ้ให้กับอำนาจของผู้มีอิทธิพล
* โอริเวอร์ บีเวอร์ รับบท ท่านรองเสนาธิการ ตัวอย่างของผู้มีอิทธิพลในสังคมที่เห็นได้ทั่วไปในยุคปัจจุบัน
* คมสัน ขจรไพศาลสุข รับบท เสือเบี้ย ลูกน้องและสมุนคู่ใจของเสือใบ 
* รุจรวี จีระเดชากุล รับบท ชบา ลูกสาวเสือคุ้ม แก๊งโจรชุดดำ ภรรยาเสือเจิด ที่เติบโตในชุมโจร

### นักแสดงรับเชิญ
* ณัทธนพล ทินโรจน์ รับบท เสือเจิด
ชายใบ้ผู้ว่องไวดุจลิงลม ต้องการที่จะนำพาชีวิตของเขาไปพบกับความสุข แต่สุดท้ายก็จบชีวิตด้วยฝีมือของทัตเทพ
* เก่งกาจ จงใจพระ รับบท หลวงพ่อเอียด
* เทิดพร มโนไพบูลย์ รับบท หลวงอาสุข
* พลตรี วันชนะ สวัสดี รับบท เสือฝ้าย (ฝ้าย เพ็ชนะ) จอมพลเสือแห่งสุพรรณ
วิญญาณโจรที่ได้มาช่วยขุนพันธ์ มีความสามาถในการหยุดการเคลื่อนไหวและปล่อยคลื่นสะท้อนพลัง อาศัยพลังจากคาถาตวาดฟ้าหิมพานต์ อดีตคือจอมพลเสือผู้ทรงบารมีแห่งสุพรรณ เสียชีวิตจากการถูกนายตำรวจสังหารจนเสียชีวิตด้วยค้อนปอนด์และผ้าถุงที่เปื้อนประจำเดือนเพศหญิงทำให้อาคมเสื่อม
* กฤษดา สุโกศล แคลปป์ รับบท อัลฮาวียะลู / รายออาจิ ผีร้ายแห่งหุบเขาบูโด
วิญญาณโจรที่ได้มาช่วยขุนพันธ์ มีความสามารถในการดูดกลืนพลังชีวิตและสิ่งของอาคม อาศัยพลังจากกริช อดีตคือมหาขุนโจรที่ต้องการล้างบางคนโฉดชั่วและคืนความสงบสุขให้ชาวบ้าน แต่สุดท้ายศรัทธาที่มีต่อเจ้านายก็ถูกหักหลังโดยเจ้านายผู้กระหายในอำนาจและบารมี

## อ้างอิง

หมวดหมู่:ภาพยนตร์ไทยที่ออกฉายในปี พ.ศ. 2566
หมวดหมู่:ภาพยนตร์โดยสหมงคลฟิล์ม
หมวดหมู่:ภาพยนตร์ที่กำกับโดย ก้องเกียรติ โขมศิริ
หมวดหมู่:ภาพยนตร์โลดโผนไทย
หมวดหมู่:ภาพยนตร์ชีวประวัติไทย
หมวดหมู่:ภาพยนตร์แฟนตาซีไทย
หมวดหมู่:ภาพยนตร์ตำรวจไทย
หมวดหมู่:ภาพยนตร์ศิลปะการต่อสู้
หมวดหมู่:ภาพยนตร์ไทยที่ทำรายได้เกิน 100 ล้านบาท
หมวดหมู่:ภาพยนตร์ไทยในคริสต์ทศวรรษ 2020
หมวดหมู่:ภาพยนตร์ภาษาไทย
หมวดหมู่:ภาพยนตร์ภาษาไทยในคริสต์ทศวรรษ 2020